Flavbeka zapornio

La Flavbeka zapornio (Zapornia flavirostra, kaj ankaŭ Nigra zapornio) estas malgranda akvobirdo de la familio de Raledoj kaj ordo de Gruoformaj. Ili reproduktiĝas en plimulto de sub-Sahara Afriko escepte en la plej aridaj areoj. Ili entreprenas kelkajn sezonajn movojn en tiuj partoj de sia teritorio kiuj suferas pro sekego. Oni ne priskribis subspeciojn. Ŝajne la plej antikva disponebla nomo por tiu specio estas Rallus niger J. F. Gmelin, 1788, sed Swainson opiniis, ke tiu nomo ne estis identiga, kaj ekde tiam estis flavirostra, kiu restis en literaturo.

Aspekto
La plenkreska nigra zapornio estas 19-23 cm longa kun mallonga vosto kaj longaj fingroj. Kiel ĝia nomo sugestas, la plenkreskulo havas ĉefe nigran plumaron, kun bruna oliveca nuanco sur la flugiloj kaj supraj partoj kio estas malofte konstatebla en naturo. La okuliriso estas ruĝa, la bazfortika beko estas flava (tial la flavirostra de la dunoma nomo) kaj tre kontrasta kun la nigra plumaro, kaj la kruroj kaj piedoj estas ruĝaj, pli senkoloraj kiam ne reproduktiĝas.

Ambaŭ seksoj estas similaj, sed la masklo estas iomete pli granda. Plej multaj maskloj, sed nur 10% de inoj, havas hokan supran mandiblon. La nematura birdo havas brunajn suprajn partojn kaj malhelgrizan kapon kaj malsuprajn partojn. Ĝia beko estas verdecflava, kaj ĝiaj piedoj kaj kruroj estas iom ruĝecaj. La lanugaj idoj estas nigraj, kiel ĉe ĉiuj raloj.

La ĉefa voko de la nigra ralo estas dueto, komencante per gorĝa babilado krrrok-kraaaa. La respondo estas kolomb-simila kŭado kŭo-krr-KUU.

Kutimaro

Habitato kaj statuso
La vivejo de tiu komuna ĝis abunda specio estas nesalakvaj marĉoj de ĉiuj specoj, kondiĉe ke ekzistas iom da vegetaĵaro por provizi kovron. Multaj raloj estas tre sekretemaj, sed tiu nigra ralo ofte vidiĝas ekstere en malfermo. Ĝi profitis el homa aktiveco en formo de senarbarigo, kaj malofte estas ĉasata pro sia malbongusta karno.

Reproduktado
La nigra ralo estas ekstreme agresema dum reproduktado kaj atakos birdojn de multaj specioj, sed precipe aliajn ralojn. Ĝi atakos kaj mortigos ralojn de specioj same grandaj kiel ĝi mem.

 Referencoj 

Kategorio:Raledoj
Kategorio:Birdoj de Afriko